На основу члана 214а ст. 1. и 4. Закона о пловидби и лукама на унутрашњим водама („Службени гласник PC”, бр. 73/10, 121/12, 18/15, 96/15-др. закон, 92/16, 104/16-др. закон, 113/17-др. закон, 41/18, 95/18-др. закон и 37/19 др. закон) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

УРЕДБУ   
О УТВРЂИВАЊУ ЛУЧКОГ ПОДРУЧЈА ПРИСТАНИШТА ЗА СОПСТВЕНЕ ПОТРЕБЕ У ГОЛУПЦУ, КАМЕНОЛОМ „ЈЕЛЕНСКА СТЕНА”

Члан 1.

Овом уредбом утврђује се лучко подручје пристаништа за сопствене потребе у Голупцу, каменолом „Јеленска стена”, у складу са Стратегијом развоја водног саобраћаја Републике Србије од 2015. до 2025. године („Службени гласник РС”, број 3/15), документима просторног и урбанистичког планирања и планским документима који се односе на управљање водама.

Члан 2.

Лучко подручје из члана 1. ове уредбе чини катастарска парцела број 5862/28 уписана у лист непокретности број 262 Катастарске општине Голубац, укупне површине 14 а 45 m².

Саставни део лучког подручја из става 1. овог члана је и сидриште - привезиште омеђено координатним тачкама.

Члан 3.

На основу ове уредбе извршиће се забележба лучког подручја и права прече куповине Републике Србије на лучкој инфраструктури и супраструктури у катастру непокретности.

Агенција за управљање лукама доставиће потребну документацију надлежном правобранилаштву које ће извршити спровођење забележбе из става 1. овог члана.

Члан 4.

Графички приказ подручја и координате граничних тачака сидришта - привезишта из члана 2. ове уредбе, одштампани су уз ову уредбу и чине њен саставни део.

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

Број: 110-919/2020

У Београду, 6 фебруара 2020. године

В Л А Д А

ПРЕДСЕДНИК

Ана Брнабић, с.р.